Meddelelse om indledning af en antidumpingprocedure vedrørende importen af tovværk og kabler af jern og stål med oprindelse i Tjekkiet, Sydkorea, Malaysia, Rusland, Thailand og Tyrkiet

(2000/C 127/04)

Kommissionen har modtaget en klage i henhold til artikel 5 i Rådets forordning (EF) nr. 384/96, senest ændret ved forordning (EF) nr. 905/98 (i det følgende benævnt "grundforordningen"), hvori det påstås, at tovværk og kabler med oprindelse i Tjekkiet, Sydkorea, Malaysia, Rusland, Thailand og Tyrkiet importeres til dumpingpriser, hvorved den pågældende erhvervsgren i Fællesskabet forvoldes væsentlig skade.

1. Klage

Klagen blev indgivet den 23. marts 2000 af forbindelsesudvalget for European Union Wire Rope Industries (EWRIS) (i det følgende benævnt "klageren") på vegne af producenter, som tegner sig for størstedelen, dvs. over 76 %, af produktionen i Fællesskabet af tovværk og kabler af stål, som er omfattet af klagen.

2. Vare

Den vare, der angiveligt importeres til dumpingpriser, er tovværk og kabler af jern og stål, herunder lukkede tove, undtagen tovværk og kabler af rustfrit stål, med største tværmål over 3 mm, forsynet eller ikke forsynet med kroge eller andet tilbehør (i det følgende benævnt "den pågældende vare"). Varen tariferes i øjeblikket under KN-kode 7312 10 82, 7312 10 84, 7312 10 86, 7312 10 88 og 7312 10 99. Disse KN-koder angives blot til orientering.

3. Påstand om dumping

Påstanden om, at der finder dumping sted i forbindelse med Tjekkiet og Sydkorea, er baseret på en sammenligning af den normale værdi, der blev fastsat på grundlag af hjemmemarkedspriserne og priserne ved eksport til Fællesskabet af den pågældende vare.

Påstanden om, at der finder dumping sted i forbindelse med Malaysia, Thailand og Tyrkiet er, da der ikke findes beviser for salg på hjemmemarkedet, baseret på en sammenligning af en beregnet normal værdi og priserne ved eksport til Fællesskabet af den pågældende vare.

Da den normale værdi for Rusland skal fastsættes på grundlag af reglerne i artikel 2, stk. 7, i grundforordningen, foreslog klageren, at den normale værdi fastsættes på grundlag af priserne i et tredjeland med markedsøkonomi, nemlig Tjekkiet.

Påstanden om, at der finder dumping sted, er baseret på en sammenligning af de normale værdier som fastsat ovenfor og priserne på den pågældende vare ved eksport til Fællesskabet.

På dette grundlag er de beregnede dumpingmargener betydelige for alle berørte eksporterende lande.

4. Påstand om skade

Klageren har fremført beviser for, at importen af den pågældende vare fra Tjekkiet, Malaysia, Rusland, Sydkorea, Thailand og Tyrkiet er steget udtrykt i absolutte tal og som markedsandel.

Det hævdes, at mængderne og priserne på den pågældende importerede vare bl.a. har haft negative følgevirkninger for EF-producenternes markedsandel og salg, hvilket har haft negative følger for EF-erhvervsgrenens samlede udbytte, finansielle situation og beskæftigelse.

5. Procedure for fastsættelse af dumping og skade

Kommissionen har efter høring af Det Rådgivende Udvalg fastslået, at klagen er indgivet af eller på vegne af den pågældende erhvervsgren i Fællesskabet, og at der foreligger tilstrækkelige beviser til at berettige indledningen af en procedure, og iværksætter hermed en undersøgelse i henhold til artikel 5 i grundforordningen.

I betragtning af procedurens omfang og komplekse forhold kan Kommissionen anvende stikprøver i overensstemmelse med artikel 17 i grundforordningen.

a) Stikprøver til undersøgelsen af skade

På baggrund af det store antal EF-producenter, der støtter klagen og i overensstemmelse med artikel 17 i grundforordningen agter Kommissionen at undersøge spørgsmålet om skade for EF-erhvervsgrenen ved at anvende stikprøver.

Med henblik på at indhente de nødvendige oplysninger til udvælgelsen af stikprøven af EF-producenter anmodes alle EF-producenter, der støtter klagen, om at indgive følgende oplysninger inden for en frist på 15 dage fra offentliggørelsen af denne meddelelse:

- navn, adresse, e-post, telefon-, fax- og/eller telexnummer, kontaktperson samt nøjagtig angivelse af selskabets aktiviteter vedrørende produktionen af den pågældende vare

- selskabets samlede omsætning i 1999

- omsætning og salget i kg af den pågældende vare i Fællesskabet i 1999

- produktionen i kg af den pågældende vare i 1999

- alle andre oplysninger, der vil kunne gøre det lettere for Kommissionen at udtage en stikprøve

- en tilkendegivelse af, om de pågældende selskaber er indforstået med at indgå i stikprøven, hvilket vil være ensbetydende med at skulle besvare et spørgeskema og acceptere et kontrolbesøg med henblik på efterprøvning af de afgivne svar.

b) Stikprøver til undersøgelsen af spørgsmålet om dumping i forbindelse med Sydkorea

For at sætte Kommissionen i stand til at beslutte, om det er nødvendigt at anvende stikprøver i forbindelse med de eksporterende producenter i Sydkorea og, hvis dette er tilfældet, at udtage en stikprøve, anmodes alle eksporterende producenter i Sydkorea eller repræsentanter, som handler på deres vegne, om at give sig til kende over for Kommissionen og indgive følgende oplysninger om deres selskab eller selskaber inden for en frist på 15 dage fra offentliggørelsen af denne meddelelse:

- navn, adresse, e-post, telefon-, fax- og/eller telexnummer, kontaktperson samt nøjagtig angivelse af selskabets aktiviteter vedrørende produktionen af den pågældende vare

- omsætningen i lokal valuta og salget i kg af den pågældende vare til eksport til Fællesskabet i 1999

- navnene på og nøjagtig angivelse af de aktiviteter, der udøves af alle forbundne selskaber, uanset om de er direkte eller indirekte forbundne (dvs. selskaber, med hvilke de har indgået en associering eller en kompensationsaftale), som er inddraget i produktion og/eller salg (til eksport og/eller på hjemmemarkedet) af den pågældende vare

- omsætningen i lokal valuta og salget i kg af den pågældende vare på hjemmemarkedet i 1999

- alle andre relevante oplysninger, der vil kunne gøre det lettere for Kommissionen at udtage en stikprøve

- en tilkendegivelse af, om de pågældende selskaber er indforstået med at indgå i stikprøven, hvilket vil være ensbetydende med at skulle besvare et spørgeskema og acceptere et kontrolbesøg med henblik på efterprøvning af de afgivne svar.

Med henblik på at indhente de oplysninger, som Kommissionen anser for nødvendige for at udtage stikprøven af eksporterende producenter, kontakter den desuden myndighederne i det berørte eksportland, de kendte eksportører samt alle kendte eksportørsammenslutninger.

c) Stikprøve i forbindelse med importører

Kommissionen kan også beslutte at udvælge en stikprøve af importører. Alle berørte importører opfordres således til at give sig til kende over for Kommissionen inden for en frist på 15 dage fra offentliggørelsen af denne meddelelse.

d) Endelig udvælgelse af stikprøven

Alle andre berørte parter, der ønsker at indgive relevante oplysninger om udvælgelsen af stikprøven, skal kontakte Kommissionen og indgive oplysningerne inden for en frist på 15 dage fra offentliggørelsen af denne meddelelse.

Kommissionen agter at foretage den endelige udvælgelse af stikprøven, efter at den har hørt de berørte parter, der har erklæret sig rede til at indgå deri.

Selskaber, der indgår i stikprøven, skal besvare et spørgeskema og samarbejde under kontrolbesøget.

Er det ikke muligt at opnå et tilstrækkeligt samarbejde, vil Kommissionen i overensstemmelse med artikel 17, stk. 4, og artikel 18 i grundforordningen træffe afgørelse på grundlag af de foreliggende faktiske oplysninger.

e) Spørgeskemaer

Med henblik på at indhente de oplysninger, som Kommissionen anser for nødvendige til sin undersøgelse, sender den spørgeskemaer til importører og alle importørsammenslutninger, der er nævnt i klagen, til eksporterende producenter, eksporterende forhandlere og alle sammenslutninger af eksporterende producenter og eksporterende forhandlere i Tjekkiet, Malaysia, Rusland, Thailand og Tyrkiet, der er nævnt i klagen, samt til myndighederne i de pågældende lande.

Alle eksporterende producenter i Tjekkiet, Malaysia, Rusland, Thailand og Tyrkiet og importører opfordres til at kontakte Kommissionen omgående for at få fastslået, om de er nævnt i klagen. Er dette ikke tilfældet, bør de snarest muligt og senest 15 dage efter offentliggørelsen af denne meddelelse i De Europæiske Fællesskabers Tidende anmode om en genpart af spørgeskemaet, da alle spørgeskemaer skal være udfyldt og være Kommissionen i hænde inden for den frist, der er fastsat i stk. 7, litra a), i denne meddelelse.

Der vil blive sendt spørgeskemaer til udtagne EF-producenter, som støtter klagen, og til udtagne eksporterende producenter i Sydkorea, når først den endelige udvælgelse af stikprøven har fundet sted.

Eksporterende producenter i Sydkorea, som indgiver anmodning om individuel behandling med henblik på anvendelse af artikel 17, stk. 3, og artikel 9, stk. 6, i grundforordningen, skal anmode om et spørgeskema inden for nævnte frist på 15 dage, da fristen i stk. 7, litra a), i denne meddelelse også gælder for besvarelse af disse spørgeskemaer. De pågældende parter bør være bekendt med, at hvis der anvendes stikprøver i forbindelse med eksporterende producenter, kan Kommissionen beslutte, at de ikke kan få individuel behandling, hvis dette vil være urimeligt byrdefuldt og hindre en rettidig afslutning af undersøgelsen.

Anmodninger om spørgeskemaer indgives skriftligt til nedenstående adresse med angivelse af den interesserede parts navn, adresse, e-post, telefon-, fax- og/eller telexnummer.

f) Indhentning af oplysninger samt høringer

Alle interesserede parter opfordres til at tilkendegive deres synspunkter skriftligt og til at fremlægge dokumentation herfor. Sådanne oplysninger skal være Kommissionen i hænde i papirudgave inden for den frist, der er fastsat i stk. 7, litra a), i denne meddelelse.

Kommissionen kan endvidere høre interesserede parter, forudsat at de indgiver skriftlig anmodning herom og godtgør, at der er særlige grunde til, at de bør høres.

g) Udvælgelse af et tredjeland med markedsøkonomi

I overensstemmelse med artikel 2, stk. 7, litra a), i grundforordningen påtænkes det at vælge Tjekkiet eller Brasilien som et egnet tredjeland med markedsøkonomi med henblik på fastsættelsen af den normale værdi for Rusland. Interesserede parter opfordres til at fremsætte bemærkninger til dette valg inden for den særlige frist, der er fastsat i stk. 7, litra c), i denne meddelelse.

h) Markedsøkonomisk status

For de eksporterende producenter i Rusland, som hævder og fremlægger tilstrækkeligt bevis for, at de driver virksomhed under markedsøkonomiske vilkår, dvs. at de opfylder betingelserne i artikel 2, stk. 7, litra c), i grundforordningen, fastsættes den normale værdi i overensstemmelse med artikel 2, stk. 7, litra b), i grundforordningen. Kommissionen vil sende formularer til alle kendte eksporterende producenter i Rusland og til de russiske myndigheder.

6. Fællesskabets interesser

For at sikre, at der kan træffes beslutning om, hvorvidt det er i Fællesskabets interesse at vedtage antidumpingforanstaltninger, hvis det godtgøres, at der finder dumping sted og forvoldes skade som følge heraf, kan EF-erhvervsgrenen, importører, deres repræsentative sammenslutninger, repræsentative brugere og repræsentative brugerorganisationer, for så vidt som de kan bevise, at der er en objektiv forbindelse mellem deres aktiviteter og den pågældende vare, i overensstemmelse med artikel 21 i grundforordningen give sig til kende og indgive oplysninger til Kommissionen inden for den generelle frist, der er fastsat i stk. 7, litra a), i denne meddelelse.

7. Frister

a) Generel frist

Interesserede parter skal, hvis der skal tages hensyn til deres redegørelser i forbindelse med undersøgelsen, give sig til kende over for Kommissionen, fremsætte deres synspunkter skriftligt og indgive oplysninger inden for en frist på 40 dage efter offentliggørelsen af denne meddelelse i De Europæiske Fællesskabers Tidende, medmindre andet er angivet. Interesserede parter kan også anmode om at blive hørt af Kommissionen inden for samme frist. Denne frist gælder også for alle interesserede parter, herunder parter, som ikke er nævnt i klagen, og det er følgelig i disse parters interesse at kontakte Kommissionen omgående.

b) Særlig frist med hensyn til stikprøven

Alle oplysninger vedrørende udvælgelsen af stikprøver bør indgives til Kommissionen inden for en frist på 15 dage fra offentliggørelsen af denne meddelelse, da Kommissionen agter at høre de berørte parter, der har erklæret sig rede til at indgå deri om den endelige udvælgelse af stikprøver inden for en frist på 21 dage fra offentliggørelsen af denne meddelelse.

c) Særlig frist for udvælgelsen af et tredjeland med markedsøkonomi

Parter i undersøgelsen, som ønsker at fremsætte bemærkninger til valget af Tjekkiet og Brasilien, der som nævnt i stk. 5, litra f), i denne meddelelse påtænkes anvendt som tredjeland med markedsøkonomi med henblik på fastsættelsen af den normale værdi i Rusland, skal indgive deres bemærkninger inden for en frist på ti dage fra offentliggørelsen af denne meddelelse.

d) Særlig frist for indgivelse af krav om markedsøkonomisk status

Behørigt dokumenterede krav om markedsøkonomisk status skal som nævnt i stk. 5, litra g), i denne meddelelse være Kommissionen i hænde inden for en frist på 21 dage fra offentliggørelsen af denne meddelelse i De Europæiske Fællesskabers Tidende.

e) Kommissionens adresse:

Europa-Kommissionen Generaldirektoratet for Handel

Direktorat C og E

DM 24 - 8/37

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex 21877 COMEU B

8. Manglende samarbejde

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for fristerne eller lægger væsentlige hindringer i vejen for undersøgelsen, kan der i henhold til artikel 18 i grundforordningen træffes foreløbige eller endelige afgørelser, positive eller negative, på grundlag af de foreliggende faktiske oplysninger.

Konstateres det, at en interesseret part har indgivet urigtige eller vildledende oplysninger, tages der ikke hensyn til sådanne oplysninger, og der kan gøres brug af de foreliggende faktiske oplysninger.